**Ministru kabineta noteikumu projekta**

**„Grozījumi Ministru kabineta 2008. gada 7. jūlija noteikumos Nr. 512 „Dabas lieguma „Vidzemes akmeņainā jūrmala” individuālie aizsardzības un izmantošanas noteikumi””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikuma projekts „Grozījumi Ministru kabineta 2008. gada 7. jūlija noteikumos Nr. 512 „Vidzemes akmeņainā jūrmala” individuālie aizsardzības un izmantošanas noteikumi”” (turpmāk – noteikumu projekts) sagatavots saskaņā ar likuma „Par īpaši aizsargājamām dabas teritorijām” 14. panta otro daļu un 17. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēc Ministru kabineta 2008. gada 7. jūlija noteikumu Nr. 512 „Vidzemes akmeņainā jūrmala” individuālie aizsardzības un izmantošanas noteikumi” (turpmāk – MK noteikumi Nr. 512) spēkā stāšanās ir pieņemti jauni Ministru kabineta 2010. gada 16. marta noteikumi Nr. 264 „Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – Vispārējie noteikumi).  MK noteikumos Nr. 512 ir iekļautas vairākas normas, kas bija atbilstīgas Ministru kabineta 2003. gada 22. jūlija noteikumiem Nr. 415 „Īpaši aizsargājamo dabas teritoriju vispārējie aizsardzības un izmantošanas noteikumi”, kas zaudējuši spēku, stājoties spēkā Vispārējiem noteikumiem. Secīgi - MK noteikumos Nr. 512 konstatētas novecojušas, neprecīzas tiesību normas, kas nav atbilstošas Vispārējos noteikumos noteiktajam regulējumam. Papildus jāsecina, ka atsevišķas MK noteikumu Nr. 512 normas uzskatāmas par neatbilstīgām, piemēram, tādam regulējumam, kas paredzēts citu aizsargājamo teritoriju spēkā esošajos individuālajos noteikumos: dabas parka „Tērvete” individuālie aizsardzības un izmantošanas noteikumi, dabas lieguma „Liepājas ezers” individuālie aizsardzības un izmantošanas noteikumi, dabas lieguma „Zušu-Staiņu sēravoti” individuālie aizsardzības un izmantošanas noteikumi.  MK noteikumus Nr. 512 nepieciešams precizēt, lai saskaņotu un harmonizētu terminoloģijas lietojumu un ieviestu vienotu terminoloģiju, ko izmanto turpmāk minētajos dažādu nozaru regulējošajos normatīvajos aktos.  Ar 2011. gada 13. oktobra likumu „Grozījumi Meža likumā” precizēti un papildināti Meža likumā lietotie termini. Piemēram, Meža likumā meža zemes transformācijas regulējums tiek aizstāts ar normām, kas regulē meža pārveidošanu citā zemes lietošanas veidā (zemes lietošanas kategorijā).  Ar 2009. gada 30. aprīļa grozījumiem Lauksaimniecības un lauku attīstības likumā termins „lauksaimniecībā izmantojamās zemes transformācija” aizstāts ar terminu „lauksaimniecībā izmantojamās zemes kategorijas maiņa”. Ņemot vērā, ka arī Vispārējos noteikumos ir ietverta precizētā terminoloģija, nepieciešams precizēt arī MK noteikumu Nr. 512 normas.  Izstrādāt grozījumus MK noteikumos Nr. 512 lūgusi arī Salacgrīvas novada dome, lai varētu realizēt veloceliņa būvniecību (noteikt izņēmumus zemes lietošanas veida maiņai un zemes vienību dalīšanai dabas lieguma zonā infrastruktūras ierīkošanai).  Ņemot vērā un izsverot minēto lūgumu, MK noteikumos Nr. 512 tiek precizēti vispārējie ierobežojumi un nosacījumi, kas saistīti ar ceļu būvniecību, atjaunošanu un pārbūvi, kā arī nosacījumi zemes vienību sadalīšanai.  Ar noteikumu projektu tiek svītrots MK noteikumu Nr. 512 8.19. punkts, kas noteica vispārēju aizliegumu visā lieguma teritorijā ierīkot ceļus, un nepieciešamais regulējums ceļu un infrastruktūras būvniecībai, ierīkošanai, atjaunošanai un pārbūvei tiek ietverts lieguma katrā funkcionālajā zonā.  Dabas liegumā „Vidzemes akmeņainās jūrmala” sākotnēji tika ietverta arī jūras daļa (Vitrupe-Tūja). Kopš 2010. gada  visas īpaši aizsargājamās jūras teritorijas un to robežu shēmas noteic Ministru kabineta 2010. gada 5. janvāra noteikumi Nr. 17 „Noteikumi par aizsargājamām jūras teritorijām”, tai skaitā arī jūras teritorijas daļa, kas ietver dabas liegumā „Vidzemes akmeņainā jūrmala.” Tādējādi, līdz ar šiem grozījumiem, tiek precizēta arī dabas lieguma „Vidzemes akmeņainā jūrmala” ārējo robežu shēma.  Secīgi ar noteikumu projektu tiek izteikts jaunā redakcijā MK noteikumu Nr. 512 1. pielikums „Lieguma funkcionālo zonu shēma”. Ministru kabineta 2011.gada 15.novembra noteikumi Nr. 879 „Ģeodēziskās atskaites sistēmas un topogrāfisko karšu sistēmas noteikumi” (turpmāk – noteikumi Nr. 879) cita starpā nosaka Latvijas 1992. gada ģeodēziskās koordinātu sistēmas parametrus un piemērošanas kārtību. Līdz šim MK noteikumu Nr. 512 2. pielikumā noteiktais funkcionālo zonu sastāvs un robežu apraksts neatbilst noteikumu Nr. 879 noteiktajiem koordinātu sistēmas LKS-92 TM (Merkatora transversālās projekcijas plaknes koordinātas) parametriem. Turpmāk funkcionālo zonu robežu ģeotelpiskie dati ir pieejami Dabas datu pārvaldības sistēmā „OZOLS” atbilstoši normatīvajiem aktiem par dabas datu pārvaldības sistēmas uzturēšanas, datu aktualizācijas un informācijas aprites kārtību. Secīgi - precizēts MK noteikumu Nr. 512 3. punkts un svītrots 2. pielikums. Noteikumu projekta mērķis: panākt dabas lieguma „Vidzemes akmeņainā jūrmala” individuālajos aizsardzības un izmantošanas noteikumos noteikto regulējuma atbilstību aktuālākajām attiecīgās jomas tiesību normām un precizēt nosacījumus par ceļu un infrastruktūras būvniecību, ierīkošanu, atjaunošanu un pārbūvi kā arī par zemes lietošanas kategorijas maiņu un zemes vienību sadalīšanu. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), Dabas aizsardzības pārvalde (turpmāk – DAP). |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts saskaņo terminu lietojumu un tiesību normas ar citiem normatīvajiem aktiem, līdz ar to atvieglojot MK noteikumu Nr. 512 piemērošanu. |
| 2. | Tiesiskā regulējuma ietekme uz tautsaimniecību un administratīvo slogu | Kopumā noteikumu projekts samazina administratīvo slogu, t.i., svītrojot normas, kas noteic DAP izsniegt dažādus saskaņojumus un atļaujas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2016. gada 13. jūlijā ievietots Ministrijas publiskā tīmekļa vietnē: [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Noteikumu projekts 2016.gada 21.novembrī tika nosūtīts Salacgrīvas novada domei atzinumu sniegšanai saskaņā ar likuma „Par īpaši aizsargājamām dabas teritorijām” 12.panta ceturto daļu. Salacgrīvas novada dome, sniedzot atzinumu, informēja, ka tai nav iebildumu par sagatavotajiem grozījumiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

**Anotācijas III, IV un V sadaļa – projekts šo jomu neskar.**

Iesniedzējs:

vides aizsardzības un reģionālās

attīstības ministrs K. Gerhards

Vīza:

valsts sekretārs R. Muciņš

30.11.2016. 12:00

1007

K. Puriņa

67026587, [kristine.purina@varam.gov.lv](mailto:%20kristine.purina@varam.gov.lv)